1999/631/EY: Komission päätös, tehty 10 päivänä syyskuuta 1999, helposti avattaviin tölkkeihin pakattujen juomien merkintöjä koskevista lisämääräyksistä annetusta Italian tasavallan lakiluonnoksesta (tiedoksiannettu numerolla K(1999) 2897) (ETA:n kannalta merkityksellinen teksti) (Ainoastaan italiankielinen teksti on todistusvoimainen)



Virallinen lehti nro L 248 , 21/09/1999 s. 0037 - 0038



KOMISSION PÄÄTÖS, tehty 10 päivänä syyskuuta 1999, helposti avattaviin tölkkeihin pakattujen juomien merkintöjä koskevista lisämääräyksistä annetusta Italian tasavallan lakiluonnoksesta (tiedoksiannettu numerolla K(1999) 2897) (Ainoastaan italiankielinen teksti on todistusvoimainen) (ETA:n kannalta merkityksellinen teksti) (1999/631/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kuluttajalle myytäväksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 18 päivänä joulukuuta 1978 annetun neuvoston direktiivin 79/112/ETY(1), sellaisena kuin se on viimeksi muutettuna Euroopan parlamentin ja neuvoston direktiivillä 97/4/EY(2), ja erityisesti sen 16 ja 17 artiklan, sekä katsoo, että 1) Italian viranomaiset ovat direktiivin 79/112/ETY 16 artiklan 2 kohdassa säädetyn menettelyn mukaisesti ilmoittaneet komissiolle lakiluonnoksesta, jossa säädetään helposti avattaviin tölkkeihin pakattujen juomien merkintöjä koskevista lisämääräyksistä, 2) lakiluonnoksen tarkoituksena on vaatia seuraavantyyppisen ohjeen lisäämistä kyseisten juomien merkintöihin: "Tölkin kansi on puhdistettava ennen avaamista ja juomista suoraan tölkistä on vältettävä.", 3) komissio on kuullut muita jäsenvaltioita pysyvässä elintarvikekomiteassa direktiivin 79/112/ETY 16 artiklan 2 kohdan mukaisesti, 4) Italian viranomaisten suosittamia hygieniatoimenpiteitä, jotka liittyvät tämäntyyppisten pakkausten käyttöön, ei aseteta kyseenalaiseksi, 5) elintarvikkeiden merkinnät ovat kuitenkin harvoin sopiva keino valistaa kuluttajia elintarvikehygieniaan liittyvissä asioissa, 6) sopivampi ja kyseisten juomien vapaata liikkuvuutta vähemmän häiritsevä keino olisivat kuluttajille ja erityisesti nuorille suunnatut tiedotuskampanjat, jotka koskevat kyseisten tölkkien käytön yhteydessä noudatettavia hygieniaan liittyviä varotoimia, 7) ilmoitetussa lakiluonnoksessa säädetyt vaatimukset vaikuttavat siten liiallisilta suhteessa haluttuun tulokseen, 8) edellä mainitun päätelmän perusteella komissio on päätynyt antamaan kielteisen lausunnon direktiivin 79/112/ETY 16 artiklan 2 kohdan toisen alakohdan mukaisesti, 9) jos Italian viranomaiset asettaisivat yksipuolisesti tällaisen vaatimuksen, se loisi uusia esteitä elintarvikkeiden vapaalle liikkuvuudelle, 10) näin ollen on syytä kehottaa Italian viranomaisia olemaan hyväksymättä kyseistä lakiehdotusta, ja 11) tässä päätöksessä säädetyt toimenpiteet ovat pysyvän elintarvikekomitean lausunnon mukaiset, ON TEHNYT TÄMÄN PÄÄTÖKSEN: 1 artikla Italian tasavallan on jätettävä hyväksymättä lakiluonnos, jossa säädetään helposti avattaviin tölkkeihin pakattujen juomien merkintöjä koskevista lisämääräyksistä. 2 artikla Tämä päätös on osoitettu Italian tasavallalle. Tehty Brysselissä 10 päivänä syyskuuta 1999. Komission puolesta Karel VAN MIERT Komission jäsen (1) EYVL L 33, 8.2.1979, s. 1. (2) EYVL L 43, 14.2.1997, s. 21.